Lise Brink 'reageer op musiek' | Maroela Media
Lise Brink word steeds vir 'n longinfeksie behandel en sal weer geopereer word sodra die infeksie onder beheer is.
Haar man is dr. Danie Brink, uitvoerende direkteur van Solidariteit Helpende Hand. Die egpaar en hul vyf kinders was op 16 Desember 2016 in 'n ernstige motorongeluk. André (13) en Rachel (8) is in die ongeluk dood. 'n Gedeelte van Lise se linkerbeen is reeds geamputeer na die ongeluk en haar galblaas is verwyder.
Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, wat as familiewoordvoerder optree, het aan Maroela Media gesê Lise word met Franse medikasie behandel vir die seldsame tipe longontsteking wat sy opgedoen het. "Lise se infeksietelling het die afgelope twee dae afgeneem. Ons is baie dankbaar daarvoor."
Lise word in 'n isolasiekamer in die intensiewesorg-afdeling van die Unitas-hospitaal behandel om haar blootstelling aan kieme verder te beperk. Volgens Hermann sal Lise se mediese span Dinsdag weer vergader om te besluit oor die pad vorentoe.
Hermann het gesê die familie is dankbaar vir die afgelope paar dae se verbetering in Lise se toestand. "Daar is al hoe meer tekens dat sy besig is om wakker te word. Danie het vir haar haar gunsteling kunstenaar, David Wesley, se liedjies gespeel. Hy kon sien sy geniet 'In Christ alone' en 'Wonderful, Merciful Savior'. Ons harte is dankbaar vir elkeen wat haar dra in hul gebede. Moet asseblief nie ophou nie."
Lise se verdowing word ook steeds verminder, om te kyk hoe sy reageer.
Lees alle vorige berigte oor die Brink-gesin op Maroela Media.
Volg die ondersteunersgroep op Facebook.
Swaar verkeer met vakansiegangers wat huiswaarts keer
Hoekom se dit in elke berig dat Andre en Rachel DOOD is, kan dit nie vervang word met oorlede.
Ek bid dat God die Brink gesin in sy hande sal dra!
Dis goeie nuus. Baie sterkte aan die gesin. Christus sal jul dra daar waar jul te swak is deur al hierdie trauma sedert 16 Desember.
Mag die drie enige God julle ryklik vertroos en koester met die Heilige Gees sodat julle kan weet Hy is oral.
Dra jul op in ons gebede. Weet iemand of die twee kindertjies al begrawe is en Lise al weet van hul heengaan. Baie sterkte vir Danie en familie, dis so baie om te verwerk. Mag die Here julle daagliks dra en krag gee, ons bid vir julle en spoedige herstel vir Lise.